กรมเจ้าท่า เปิดให้เจ้าของเรือประมงที่มีใบทะเบียนเรือ ใบอนุญาตใช้เรือและมีขนาดไม่ถึงสิบตันกรอส ลงทะเบียนรับการตรวจสอบเรือ
กรมเจ้าท่า เปิดให้เจ้าของเรือประมงที่มีใบทะเบียนเรือ ใบอนุญาตใช้เรือและมีขนาดไม่ถึงสิบตันกรอส ลงทะเบียนรับการตรวจสอบเรือ           นายสมศักดิ์ ห่มม่วง อธิบดีกรมเจ้าท่า เปิดเผยว่า ปัจจุบันมีเรือที่ใช้ทำการประมงที่มีทะเบียนเรือ และใบอนุญาตใช้เรือ ที่ระบุว่าขนาดไม่ถึง 10 ตันกรอส มีจำนวนประมาณ 22,000 ลำ เพื่อให้การดำเนินการแก้ไขปัญหา  การทำการประมงผิดกฎหมาย ขาดการรายงาน และไร้การควบคุมบรรลุดามวัตถุประสงค์ของรัฐบาล ที่มุ่งเน้นให้มีการตรวจสอบเรือประมงและจัดทำอัตลักษณ์เรือประมง เพื่อให้เกิดความถูกต้อง และหน่วยงานที่เกี่ยวข้องจึงต้องปฏิรูประบบการบริหารจัดการเรือที่ใช้ทำการประมง ขนถ่ายสัตว์น้ำ เก็บรักษาสัตว์น้ำ ตลอดจนเรือที่ใช้ในการสนับสนุนเรือประมง และเร่งปรับปรุงมาตรการในการควบคุมและเฝ้าระวังมิให้กระทำการโดยไม่ชอบด้วยกฎหมาย เพื่อให้การบริหารจัดการกองเรือของประเทศไทยเป็นไปอย่างมีประสิทธิภาพมากขึ้น มีการแก้ไขปัญหาที่รวดเร็วและทันท่วงทียิ่งขึ้น เพื่อมิให้ส่งผลกระทบต่อความเชื่อถือของนานาประเทศและเศรษฐกิจโดยรวมของประเทศ กรมเจ้าท่า กรมประมง และศูนย์ควบคุมการแจ้งเรือเข้า-ออก (PIPO)  เปิดให้เจ้าของเรือประมงที่มีทะเบียนเรือ และใบอนุญาตใช้เรือ ที่ระบุว่าขนาดไม่ถึง 10 ตันกรอส ให้ลงทะเบียนเพื่อรับการตรวจสอบเรือได้ที่ สำนักมาตรฐานเรือ กรมเจ้าท่า สำนักงานเจ้าท่าภูมิภาคสาขา สำนักงานประมง ในพื้นที่ 22 จังหวัดชายทะเล องค์กรปกครองส่วนท้องถิ่น( อบต./เทศบาล)  ในพื้นที่ 22 จังหวัดชายทะเล สมาคมประมง สมาพันธ์ประมงต่างๆ ในพื้นที่ และศูนย์ควบคุมการแจ้งเรือเข้า-ออก หรือ PIPO ได้ตั้งแต่วันที่ 15 พฤษภาคม 2562 ถึงวันที่ 31กรกฎาคม 2562 ซึ่งเจ้าหน้าที่จะเริ่มปฏิบัติการตรวจสอบเรือตั้งแต่วันที่ 17 มิถุนายน 2562 – 15 กันยายน 2562 โดยสามารถยื่นขอลงทะเบียนได้ด้วยตัวเองที่www.md.go.th หรือ http://ship.md.go.th/uviqueue  สำหรับคณะผู้ที่ทำการตรวจเรือประกอบด้วยเจ้าหน้าที่จากกรมเจ้าท่า กองทัพเรือ (ศรชล./ศปมผ.) และกรมประมง โดยทำการตรวจวัดขนาดเรือ พร้อมทั้งตรวจสอบเครื่องยนต์ เครื่องมือประมง และรายละเอียดอื่นๆ และทำเครื่องหมายแสดงอัตลักษณ์เรือ เพื่อเป็นการยืนยันตัวตนของเรือดังกล่าวว่าได้รับการตรวจสอบที่ถูกต้อง    ทั้งนี้ เจ้าของเรือประมงที่มีทะเบียนเรือ และใบอนุญาตใช้เรือ ที่ระบุว่าขนาดไม่ถึง 10 ตันกรอส สามารถสอบถามรายละเอียดเพิ่มเติมได้ที่ สำนักมาตรฐานเรือ กรมเจ้าท่า สำนักงานเจ้าท่าภูมิภาคสาขาในพื้นที่ 22 จังหวัดชายทะเล และศูนย์ควบคุมการแจ้งเรือเข้า-ออก (PIPO) ในพื้นที่ที่เรือใช้งานอยู่ในปัจจุบัน